У паняцця ёсць і іншыя значэнні, гл. Кароўка (значэнні).
**Кароўка, малачай** (*Lactarius piperatus*) — шапкавы грыб роду Млечнік (*Lactarius*) сямейства Сыраежкавыя (*Russulaceae*). Умоўна-ядомы.

Апісанне
--------

Шапка ў дыяметры 7—18 см, спачатку злёгку выпуклая, потым лейкападобная, у маладых пладовых цел з падагнутымі бакамі, якія затым распраўляюцца і становяцца хвалістымі. Скурка белага колеру, матавая, гладкая або злёгку аксаміцістая. Пласцінкі вузкія, частыя, па ножцы часам расшчэпленыя, маецца мноства кароткіх пласцінак.
Споравы парашок белы, споры 8—9 × 6—7 мкм, арнаментаваныя, амаль круглай формы, бясколерныя, шыпаватыя, амілоідныя. Ножка 3—7 см у вышыню, ∅ 2—3 см, цыліндрычная, белая, суцэльная, вельмі шчыльная, звужваецца ля асновы, гладкая або злёгку зморшчаная. Мякаць белая, шчыльная, ломкая. Млечны сок густы, ліпкі, белы, вельмі едкі, пры высыханні колер не мяняе або злёгку жаўцее.

### Зменлівасць

Колер шапкі бывае зусім белым ці з крэмавым адценнем, яна, як правіла, у цэнтры больш цёмная, чым па краях. Пласцінкі спачатку белыя, потым крэмавыя, пры пашкоджанні пакрываюцца жаўтавата-карычневымі плямамі.

Экалогія і распаўсюджванне
--------------------------

Расце радамі або кольцамі ў сырых і зацененых лісцевых і мяшаных лясах, значна радзей у хвойных. Аддае перавагу добра дрэніраваным гліністым глебам.

На тэрыторыі Беларусі сустракаецца паўсюдна ў шыракалістых лясах. На тэрыторыі былога СССР распаўсюджаны на ўсёй тэрыторыі еўрапейскай часткі, у Заходняй і Усходняй Сібіры і на Далёкім Усходзе.

**Сезон**: лета-восень.

Падобныя віды
-------------

* *Lactarius vellereus* адрозніваецца шапкай, пакрытай пухам, і ножкай з больш рэдкімі пласцінкамі.
* *Lactarius glaucescens* з белым млечным сокам, пры высыханні робяцца шаравата-зеленаватым, які набывае ад кроплі КОН жоўты колер.
* *Lactarius pergamenus* з больш доўгай ножкай і маршчыністай шапкай.

Сінонімы
--------

* Agaricus piperatus L. 1753
* Agaricus acris Bull. 1785
* Lactifluus piperatus (L.) Roussel 1806
* Lactifluus piperatus (L.) Kuntze 1891
* Agaricus lactifluus var. piperatus (L.) Pers.

Харчовыя якасці
---------------

Часта лічыцца неядомым з-за вельмі вострага густу. У прынцыпе, умоўна-ядомы, часам ужываецца, пасля дбайнай апрацоўкі, у салёным выглядзе. Таксама часам яго сушаць, расціраюць у парашок і выкарыстоўваюць у якасці пякучай прыправы замест перцу.

Лячэбныя ўласцівасці
--------------------

Кароўка прыгнятальна дзейнічае на туберкулёзную палачку. У народнай медыцыне гэты грыб у злёгку падсмажаным выглядзе ўжывалі для лячэння нырачна-каменнай хваробы.

Хімічнае тэставанне грыбоў|Хімічнае тэставанне
----------------------------------------------

Раствор FeSO4 афарбоўвае мякаць у крэмава-ружовы колер, пад дзеяннем шчолачаў (KOH) колер не мяняе.

Зноскі
------

1. 1 2 3 4 5 6 7 8  Груздь перечный // Лекарственные растения и их применение. — 5-е, перераб. и. доп.. — Мн.: «Наука и техника», 1974. — С. 4. — 592 с. — 120 000 экз.
2. ↑  *Шиврина А. Н. Низковская О. П. и др.* Биосинтетическая деятельность высших грибов. — Л. 1969.
3. ↑  *Кондратюк Е. Н. Ивченко С. И. Смык Г. К.* Дикорастущие лекарственные и плодовые растения Украины. — Киев, 1969.

Літаратура
----------

* *Кибби Дж.* Атлас грибов: Определитель видов. — СПб.: Амфора, 2009. — С. 186.
* *Хардинг П.* Грибы. — М.: АСТ, 2002. — С. 89.
* *Янсен П.* Всё о грибах. — СПб.: Кристалл, 2006. — С. 87.
* Грибы: Справочник / Пер. с итал. Ф. Двин. — М.: АСТ, 2001. — С. 122.
* Грибы СССР / отв. ред. Горленко М. В. — М.: Мысль, 1980. — С. 230.
* *Сержанина Г. И. Змитрович И. И.* Макромицеты. Иллюстрированное пособие для биологов (руск.) / Под ред. Н. А. Дорожкина. — Мн.: Вышэйшая школа, 1978. — С. 160. — 192 с. — 60 000 экз.

Спасылкі
--------

* Таксономия Lactarius piperatus на сайте Mycobank.org
* Lactarius piperatus на сайце «Грибы Калужской области»
* Lactarius piperatus на сайте toadstool.ru

|  |  |
| --- | --- |
| ⚙️   Слоўнікі і энцыклапедыі | Вялікая каталанская · Вялікая каталанская · Brockhaus |
| Таксанамія | EOL · GBIF · iNaturalist · IRMNG · Mycobank |
| Нарматыўны кантроль | Microsoft: 2776313782 |